CELEX: 32020D0417
Language: ga
Date: 2020-03-19 00:00:00
Title: Cinneadh Cur Chun Feidhme (CBES) 2020/417 ón gComhairle an 19 Márta 2020 lena gcuirtear chun feidhme Cinneadh 2010/788/CBES maidir le bearta sriantacha i gcoinne Phoblacht Dhaonlathach an Chongó

20.3.2020   
               
               
                  GA
               
               
                  Iris Oifigiúil an Aontais Eorpaigh
               
               
                  L 86/9
               
            
         CINNEADH CUR CHUN FEIDHME (CBES) 2020/417 ÓN GCOMHAIRLE
         an 19 Márta 2020
         lena gcuirtear chun feidhme Cinneadh 2010/788/CBES maidir le bearta sriantacha i gcoinne Phoblacht Dhaonlathach an Chongó
         TÁ COMHAIRLE AN AONTAIS EORPAIGH,
         Ag féachaint don Chonradh ar an Aontas Eorpach, agus go háirithe Airteagal 31(2) de,
         Ag féachaint do Chinneadh 2010/788/CBES ón gComhairle an 20 Nollaig 2010 maidir le bearta sriantacha i gcoinne Phoblacht Dhaonlathach an Chongó agus lena n-aisghairtear Comhsheasamh 2008/369/CBES (1), agus go háirithe Airteagal 6 de,
         Ag féachaint don togra ó Ardionadaí an Aontais do Ghnóthaí Eachtracha agus don Bheartas Slándála,
         De bharr an mhéid seo a leanas:
         
                     (1)
                  
                  
                     Ar an 20 Nollaig 2010, ghlac an Chomhairle Cinneadh 2010/788/CBES.
                  
               
                     (2)
                  
                  
                     Ar an 25 Feabhra 2020, rinne Coiste Chomhairle Slándála na Náisiún Aontaithe, arna bhunú de bhun Rún 1533 (2004) ó Chomhairle Slándála na Náisiún Aontaithe, an fhaisnéis a nuashonrú maidir le duine amháin atá faoi réir bearta sriantacha.
                  
               
                     (3)
                  
                  
                     Ba cheart, dá bhrí sin, Iarscríbhinn I a ghabhann le Cinneadh 2010/788/CBES a leasú dá réir,
                  
               TAR ÉIS AN CINNEADH SEO A GHLACADH:
         
            Airteagal 1
            Leasaítear leis seo Iarscríbhinn I a ghabhann le Cinneadh 2010/788/CBES mar a leagtar amach san Iarscríbhinn a ghabhann leis an gCinneadh seo.
         
         
            Airteagal 2
            Tiocfaidh an Cinneadh seo i bhfeidhm lá a fhoilsithe in Iris Oifigiúil an Aontais Eorpaigh.
            
         
         
            Arna dhéanamh sa Bhruiséil, 19 Márta 2020.
            
               
                  Thar ceann na Comhairle
               
               
                  An tUachtarán
               
               A. METELKO-ZGOMBIĆ
            
         
         
            (1)  IO L 336, 21.12.2010, lch 30.
      
      
         
            IARSCRÍBHINN
            I gCuid (a) (Liosta na ndaoine dá dtagraítear in Airteagal 3(1)) d’Iarscríbhinn I a ghabhann le Cinneadh 2010/788/CBES, cuirtear an méid seo a leanas in ionad iontráil 16:
            
               “16. Ignace MURWANASHYAKA
               (ailias: Dr Ignace)
               Teideal: Dr.
               Ainmniú: Uachtarán Fhórsaí Daonlathacha na Saoirse i Ruanda (FDLR)
               Seoladh: an Ghearmáin (i bpríosún)
               Dáta breithe: 14 Bealtaine 1963
               Áit bhreithe: a) Butera, Ruanda b) Ngoma, Butare, Ruanda
               Náisiúntacht: Ruanda
               Dáta ainmniúcháin na Náisiún Aontaithe: 1 Samhain 2005
               Faisnéis eile: Fuair sé bás i bpríosún sa Ghearmáin an 16 Aibreán 2019. Ghabh údaráis na Gearmáine é an 17 Samhain 2009 agus fuair cúirt sa Ghearmáin ciontach é an 28 Meán Fómhair 2015 i gceannaireacht ar ghrúpa sceimhlitheoireachta iasachta agus i gcuidiú le coireanna cogaidh. Gearradh téarma príosúin 13 bliana air agus bhí sé i bpríosún sa Ghearmáin ó mhí an Mheithimh 2016 ar aghaidh. Atoghadh ina uachtarán ar FDLR é an 29 Samhain 2014 ar feadh téarma cúig bliana. Nasc gréasáin chuig Fógra Speisialta INTERPOL – Comhairle Slándála na Náisiún Aontaithe: https://www.interpol.int/en/How-we-work/Notices/View-UN-Notices-Individuals.
               
                  Faisnéis bhreise ó insint achomair na gcúiseanna lena liostú a chuir an Coiste Smachtbhannaí ar fáil:
               
               Bhí Ignace Murwanashyaka ina uachtarán ar FDLR, agus d’imir sé tionchar ar bheartais FDLR, ceann de ghrúpaí agus mílístí armtha dá dtagraítear i mír 20 de Rún 1493 (2003), a bhí páirteach i ngáinneáil ar airm, de shárú ar an trádbhac arm. Bhíodh teagmháil teileafóin aige le ceannasaithe míleata FDLR (lena n-áirítear le linn shléacht Busurungi i mí na Bealtaine 2009); thugadh sé orduithe míleata do na hardcheannairí; bhí sé páirteach i gcomhordú an aistrithe arm agus armlóin chuig aonaid FDLR agus treoracha sonracha maidir lena n-úsáid a sheoladh ar aghaidh; agus bhainistigh sé suimeanna móra airgid a tiomsaíodh trí acmhainní nádúrtha a dhíol go haindleathach i limistéir a bhí faoi rialú FDLR. De réir Oifig Ionadaí Speisialta Ard-Rúnaí na Náisiún Aontaithe maidir le Leanaí agus Coinbhleacht Armtha, bhí sé freagrach, ina cháil mar uachtarán agus ceannasaí míleata ar FDLR, as leanaí a earcú agus a úsáid ag FDLR in Oirthear an Chongó. Ghabh údaráis na Gearmáine é an 17 Samhain 2009 agus fuair cúirt sa Ghearmáin ciontach é an 28 Meán Fómhair 2015 i gceannaireacht ar ghrúpa sceimhlitheoireachta iasachta agus i gcuidiú le coireanna cogaidh. Gearradh téarma príosúin 13 bliana air agus bhí sé i bpríosún sa Ghearmáin ó mhí an Mheithimh 2016 ar aghaidh. Atoghadh ina uachtarán ar FDLR é an 29 Samhain 2014 ar feadh téarma cúig bliana.”